text: Hurtig reaktion: Rådne vinger fjernet
  15 juli 2013 kl. 10.22
  Fredag konstaterede Museum Sønderjylland, at vingerne på den gamle stubmølle i Haderslev er rådne. Mandag formiddag blev vinger så pillet af møllen i Dalgade.
  Vingerne blev afmonteret og hejst ned i sikkerhed på jorden. Museets håndværkere kunne konstatere, at der var trængt regnvand ind i kernen af træet, så vinderne er rådnet indefra.
  Møllen står ved siden af to stuehuse i museets frilandsafdeling. Og det var ikke mindst af hensyn til publikums sikkerhed, at møllevingerne er pillet ned med så stor hast.
  Ved besigtigelsen i fredags konstaterede håndværkerne, at der var fare for, at vingeren kunne falde af.
  De rådne møllevinger bliver gemt. De skal nemlig være model for nye vinger. Opgaven ventes overdraget til møllebyggere på Sjælland - eller i Tyskland.
  